Éde é mos léa,
fét alúkgán é ngá bɔban á Kaná ye á Galilea,
ñiá Yesus a mbé ó wéñ.
Bá bána fe Yesus á fét alúkgán te bábe béyága beñ.
Éde éyɔŋ a ngá bɔ ná vino á ŋga dzéŋ yaá,
ané ñiá Yesus a ngá dzó ñí ná,
“Bĕé belé fe vino.”
Éde Yesus a ngá yalan ya ñí ná,
“Á miningá,
é ne bía wa dzé?
Áwola dam dăá bé kwíñ.”
Ané ñiá a ngá dzó bevwála bíséññ ná,
“Bɔgán édí áse aa ye mína dzó.”
Milígá mekwá mí saman mí mbé ó véa,
ámvála é fúlú bejudio bá fúbu ñúu e mbé.
Kada nlígá ó ngá baga táŋ bebeñ ané ntet belitro.
Ané Yesus a ngá dzó bɔ́ ná,
“Dzálágán milígá ya mendzímm.”
Ané bé ngá mana myɔ ádzálá abóm.
Éde Yesus a ngá dzó bɔ́ ná,
“Byetgán áwola dí,
míníí ke ákee nwulu ya fét.”
Ané bé ngá bɔ dɔ.
Éyɔŋ nwulu ya fét ñí a kyak yaá méndzímm mé ngá veŋan vino,
ñí kaa áyem é vóm bé ngá sɔ́ ya wɔ,
(ve bevwála bíséññ,
ébá bé ngá láp mendzímm,
ébɔ́ bé ngá yem dɔ),
éde nwulu ya fét te a ngá lwée é mot a ngá lúkgan,
á dzó ñí ná,
“Mot áse aa tára téle é vino a ne mvéáñ,
éyɔŋ bot bé fían yaá,
véa éñe bá téle éñe a ne kaa ádaŋ ya mvéáñ;
ve wa o nii é vino a ne mvéáñ anzukwíñ áwola dí.”
Yesus a ngá bɔ átáraga mendem te á Kaná ye á Galilea,
eé lére é dúmá deñ;
ané béyága beñ bá bé ngá bwíni fe ñí.
Atéé ye ó véa,
éde a ngá sigi á Kapernaúm,
bá ñiá,
ya bɔbéñaŋ,
ya fe béyága beñ;
ve béé ndzí tɔbɔ ó wéñ abwiññ melú.